**Dragi učenici, započinjemo s drugim tjednom nastave na daljinu.**

**Ovaj tjedan na redu je lektirno djelo Breza.**

**Cjeloviti tekst nalazi se na sljedećoj poveznici:**

<http://os-stenjevec-zg.skole.hr/upload/os-stenjevec-zg/images/static3/1124/attachment/Slavko_Kolar_-_Breza.pdf>

**Kako čitanje cjelovitog teksta mnogima predstavlja problem, razdijelila sam tekst na pet ulomaka. Pažljivo čitajte ulomke, a zatim odgovorite na pitanja ispod teksta. Odgovore napišite u svoje bilježnice. Rad na ovom zadatku prema uputama mora biti gotov do 27. ožujka 2020.**

**Molim vas da ozbiljno shvatite zadatak jer će školska zadaća (možda i virtualna) biti vezana upravo uz ovaj tekst.**

1. **aktivnost**
2. **ulomak**

Sva nagađanja, puna životne mudrosti i sva dobrohotna navijanja da bi se Janica ipak mogla izvući živa, a možda i zdrava iz postelje na kojoj je ležala nekih četiri-pet nedjelja, presjekao je stari Mika Labudan, šef kuće broj 27 na Labudan-brdu a u selu Bikovcu, svojom dostojanstvenom, odlučnom izjavom:

— Bude mrijela, to je gotova stvar!

— I meni se vidi — provukla je kroz svoj dugački nos njegova prilično čađava i stara supruga Kata — nema joj spasa! Ej, sirota boga, škoda ju je, itak je još mlada...

Samo Janica — čula, ne čula — ležala je bez riječi, tek je poneki put umorno otvorila oči, prepuno velike žalosti.

Čitava se stvar razvijala prilično brzo. Dva mjeseca prije toga rodila je Janica dijete. Nije na žalost bio dečko, već curica. Curica malešna kao žemička, a glasna kao jare.

Odležala Janica par dana u krevetu, desetak dana muvala se po kući, a onda je potjeraše na pašu. — Kaj bi se tu po hiži potezala kakti kakva frajla! — rekla je stara Labudanka.

Nije Janici bilo baš najslađe, ali tko da vječno ratuje s babom! Što se mora — kažu ljudi — nije ni teško. Uostalom, sve bi dobro bilo da se dragi Bog umilostivio pa da je dao lijepo i toplo vrijeme, ali eto udariše jesenske kiše, hladne i beskrajne, pa badava i ona stara golema ambrela, badava novi opanci, Janica se vraćala sva mokra, prozebla, prokisla do kosti, a plava kao šljiva.

Mada nije bila od neke gospodske pasmine, Janica je ipak bila nekud odviše tanka i fina, pa joj od tih šetnja na pašu stali sve jače cvokotati oni lijepi, sitni zubići, stala se ježiti koža, oblijevati je čas vrućina čas ledena hladnoća, pa sve tako dok joj se jednog ranog jutra kad je ustala, ne okrenu soba oko nje i ona pade.

**Pitanja**.

1. Odredi mjesto radnje.
2. Kata i Mika Labudan prikazani su etičkom karakterizacijom lika. U čitanci, u Pojmovniku pronađi definiciju etičke karakterizacije lika i zapiši je u bilježnicu. Oprimjeri navodima iz teksta etičku karakterizaciju Kate i Mike Labudana.
3. Janica je prikazana fizičkom i psihološkom karakterizacijom. Fizička karakterizacija lika odnosi se na njegov vanjski izgled. Što je psihološka karakterizacija provjeri u čitanci, u Pojmovniku. Napiši u bilježnicu barem jedan primjer Janičine psihološke karakterizacije.
4. Kakav je prema tvom mišljenju odnos sredine prema ženskome djetetu, tj. ženi općenito u ovom ulomku?
5. Usporedi Janičin izgled naspram sredine u kojoj živi.
6. **ulomak**

Lijepo ti je biti malko bolestan! Tek toliko da čovjek od rada nešto odahne, da umorne kosti protegne i ogrije i da se malo naspava!

Mnogo je puta to od sveg srca poželjela Janica, mlada snašica, otkako se unatrag godinu dana udala za gizdavoga Marka, najstarijeg sina Mike Labudana.

Na priliku, zimi. Mrkla i hladna noć još zjapi kroz mala zamagljena okanca, niz strehu vise dugačke ledene svijeće ili curi beskonačna, prežalosna kiša, čovjeku još srce i duša spava — o kako bi se divno spavalo! — a ono već se sa svog kreveta dižu, kao dvije sablasti, stari Mika i njegova Kata. Janica, onako u polusnu, čuje kako stari hriplje i pljucka i kako stara traži žigice, Strepi Janica jer zna čim ta vještica od svekrve zapali onu čađavu lampicu, odmah će zaurlati kao da viče sa drugoga brijega (a ono, krevet je iza kreveta):

— Oj, Ja-no-o! Diži se!...

Pa ne skoči li u isti mah, ona će i opet zagrajati:

— Kaj se tu protežeš? Valda si se dosta nacrkevala!...

Što će drugo nego da ustane brzo, ali teška srca, poneki put bez riječi, a kadikad se na svekrvu i oštro otrese:

— A kaj tu zijate, kakti da ste v šumi! Nis ja bormeš gluha!...

Studeno je u sobi, mada su sinoć dobro naložili onu veliku peć na kojoj se suše bezbrojni, komplicirano musavi obojci i teški opanci. Marko, Janičin muž, ostaje u krevetu i gospodski hrče dalje, jer on je lugar, pa ga se kućni poslovi ne tiču.

**Pitanja**.

1. Koliko je dugo i s kime Janica u braku?
2. Koja je Janičina želja? Zašto?
3. U ovom ulomku možeš prepoznati socijalnu karakterizaciju Labudanovih. Napiši u bilježnicu kako žive, kakvi su im uvjeti u kojima žive.
4. Kakav je odnos sredine prema muškarcu u obitelji, a kakav prema snahi? Odgovori svojim riječima u bilježnicu.
5. **ulomak**

Marko stajao je u suši duboko zamišljen, mučeći se sastavljanjem nove klopke za hvatanje tvorca. Bio je to »patent« kojim je mislio iznenaditi gosp. nadšumara, a možda steći i mnogo para.

Marko se nije pačao u domaće poslove, pa se tako nije izjavio niti da dovezu daske za lijes niti protiv toga. Njemu je bilo sve svejedno.

Druge su njega brige trle. Svatovsko je bilo vrijeme i za nekih desetak dana trebala je biti svadba kod Žugečića, u bogatoj kući na Žugečić-brdu. Njega, Marka Labudana, lugara zemljišne zajednice, pozvali su za zastavnika. Poznata je stvar bila da u tri župe nije bilo takvog barjaktara kakav je bio Marko Labudan. Bio je on čovjek od oka, a kad je progutao koju litru, ni vrag ga ne bi nadvikao ni nadskakao. Pun šala i vragolija koje je pokupio širom svijeta, on je izazivao udivljenje u ženskoga i muškog. Pa kad se još uzme u obzir njegov lugarski rang, njegov šešir s perjanicom, pa puška, onda je jasno što je to značilo za svatove, za mladu i za mladenca, imati Marka Labudana za barjaktara. Da ih on predvodi, da on pred svatovima poigrava, da on juška i vrišti, kako to samo on zna!

I sad baš u takvo vrijeme razboli mu se žena! Kolika neprilika! Šta će, umre li mu u nezgodan čas? Recimo, uoči samih svatova.(…)

Najbolje bi mu išlo u račun kad bi pričekala bar dvije-tri nedjelje pa onda umrla ako već umrijeti mora. Ili da umre odmah! Samo da mu ne bi pokvarila svatove, jer zbogom onda barjaktarija, zbogom ono veselje, pa gospodsko društvo (jer bit će tamo sigurno g. bilježnik, blagajnik, učitelj, a možda i sam velečasni), zbogom onda dobra večerica i ono fino Žugečićevo vino!...

Ne može se reći da Marko nije volio svoju ženu i da mu nije žao bilo što će umrijeti, ali opet: može li joj on pomoći? Pa da plače dan i noć, njojzi od toga nikakva korist!

**Pitanja**.

1. Čemu se Marko veseli? Zašto?
2. Čega se Marko boji?
3. Što iz ovoga ulomka možemo saznati o njegovim moralnim / etičkim vrijednostima? Oprimjeri.
4. **ulomak**

Marko nije dolazio.

I najednom se te prekrasne i prežalosne oči koje su se već stale zaklapati od napora, naglo i silno otvoriše. Zjenice se raširile u užasu jednom, divlje, preneraženo, kao da su ugledale nešto neviđeno strašno.

Žene su osjetile da je u sobu došla Smrt.

— Joj, žene, Janica umire! — vikne jedna.

— Sveću! — zavapi stara Kata. — Sveću! Jaga, brže daj sveću!...

Poletjela Jaga da nađe svijeću. No prokleta škrinja nije se dala otključati. Priskočiše druge u pomoć, priskočila i stara, otvoriše škrinju, ali svijeće nema.

Stala stara psovati, vikati, očajavati: — Gde je sveća? Gde je sveća, za pet ran božjih? Samo da nam ne vumre bez sveće!... Bu nas dragi Bog! (Velik je to grijeh pustiti nekoga da umre bez svijeće, da mu duša ostane u mraku. Čijom se to krivnjom dogodi, taj će se teško moći »uzveličati«, tj. doći u diku nebesku.)

Zagledala Jaga iza greda, pa u krevete, pod jastuke, a stara poletjela dotle do Janice sva očajna, izvan sebe.

Djeca na podu prestala se igrati i prestravljena zanijemjela od čuda. Ona šepava pura digla glavu, izbuljila oči, pa slala poplašeno, zloslutno pućkati i pijukati.

— Oj Janek, Janica draga — vapila je stara Labudanka — naj mi mreti dok ti sveću ne zapalim! — preklinjala je ona nju. — Janica mila, naj mi brez sveće mreti, ne bu ti dušica puta videla vu nebeske dvore!...

Ali Janica, kao da se nije na to osvrtala. Njen je pogled bivao sve tvrđi, sasvim ukočen. Njene su ruke klonule, slabašne i prozirne, a iz lijevog oka odronila se jedna bistra suzica.

Kad se svijeća našla, bilo je već kasno. Janica je bila umrla.

Žene su kleknule, i topli, pobožni Očenaši zabrujaše kroz sumornu i kiselu atmosferu bolesničke sobe.

Zapalili su svijeću iako je bilo kasno, a stara Labudanka nije mogla da se smiri.

— U-u! Bože-e, Bože-e!... Se bi dobro bilo, samo da nî brez sveće mrijela... Bogek dragi, oprosti mi moje teške grehe!...

\*\*\*

Marko je upravo dovršio svoju patentnu klopku i digao glavu, kad je ugledao gdje se sa njegove kućne strehe podigla bijela golubica. Podigla se i otprhnula naglo i nestala u mutnom jesenskom nebu.

**Pitanja**.

1. O kojem ritualu (običaju) saznajemo u ovome ulomku? Objasni.
2. Što se želi postići govornom karakterizacijom i karakterizacijom postupcima stare Labudanke? Koji su to „teški grehi“ stare Labudanke?
3. Koga je Marko ugledao na krovu kuće? Koga ona simbolizira?
4. **ulomak**

Zašao Marko u šumu, poznatom stazom, i tu mu je mjesečina više smetala nego koristila. Sjene se pružile čudnovato, grmlje se činilo strašno, i on je teško razaznavao stazu. Najednom, kad je bio već pri izlazu iz šume, pa da udari na svoje Labudan-brdo, on zastade. Zaustavio se, ne od svoje volje, već preneražen, zgranut razrogačio oči, zaustavio dah.

Na pedeset koraka, prema samom kraju šume, stajala je sva u neko zlatno, prozirno, drhtavo tkanje odjevena njegova žena. Njegova pokojna Janica. Ona ista koju je pred osam dana sahranio.

To jest, ne ona ista, već nekako drukčija, ali opet ona. Visoka je bila, bijela je bila i tanka... Strašno je visoka bila... Stajala je mirno i smješkala se čudnovato, onako nekako kao i onomad kad ju je ugledao na krevetu, ukočenu i mrtvu.

Da li je šutjela ili je nešto šaptala ili je to šuštalo lišće — toga nije mogao Marko razabrati. Samo on se ukrutio, odrvenio, pa ni makac. Koljena klecnuše, grkljan se stisnuo, srce se steglo, pa onda ludo zakucalo, zatreptalo kao da će kroz grlo.

Je li ona? Je li to doista ona?

— Janica, kaj si... ti to?... — promucao je Marko, ali mu se jezik zapleo, zubi zacvokotali.

Nikakva odgovora.

Suho lišće na zemlji šuškalo čudesno, neobično, drveće se ustremilo strašno, dublje u šumi zahuktala sova, a Janica, pokojnica, stoji prozirna i bijela, pa kao da se njiše u bokovima, kao da joj se vjetrić poigrava onom zlatnom, crvenkastom kosom. Kao nekoć kad je ko cura navrh brijega, pored šljivika, dočekivala svog Marka, nasmijana i sretna.

Janica, pokojnica, stoji eto i šuti. Ah, da progovori bar riječ pa da je nestane, ali ona stoji sveđ na istom mjestu i smješka se. Podsmijeh je taj užasan. Od njega se diže kosa, dršću i trepeću noge, nestaje dah.

Postajao Marko dugo tako, naslonjen, upravo prikovan uz neki grab, pa ni da se makne. Ni okom da trene. Znao je, kad bi stao bježati, ne bi se zaustavio tri dana! Poludio bi od grozote.

Napokon zapjevaše pijetli u njegovu selu. Zvijezde i mjesec problijedješe. Oblaci koji su se nebom ganjali, rastrgani i teški, pa i nebo samo, stadoše se zračiti, lagano vedriti.

Ptice zažvrgoljiše u gnijezdima, šuma oživjela, zamirisala, odahnula, a Marko stoji sveđer na istom mjestu i gleda. Gleda sve šire, sve benastije, i sad opet ne vjeruje svojim očima. Trlja umorne oči i opet bulji.

Ta to nije pokojnica, ta to nije Janica — bijaše to jedna tanka, vitka, visoka breza, na samom obronku šume!

Posramio se Marko, nasmijao se kiselo i preko volje, opsovao nešto krupno, pa onako gologlav, raščupane kose, okrvavljen pojurio iz šume.

Spustio se niz brdo, pa se opet stao penjati uz živice, kroz šljivike, kao tat — samo da ga tko ne vidi!... Zavukao se na sjenik i zaspao, zahrkao gromko.

Mutno i teško mu bijaše sutradan u glavi. Umio se Marko, stavio na glavu šešir — nekakav stari, otrcani, bez perjanice i pošao u šumu. Ponio sjekiru. Mrk, ljut, krvavih očiju. Nitko ga nije ništa pitao.

Na obronku stajala je breza. Visoka, tanka i prava. Na njoj još nekoliko listića, žutih, crvenkastih, uvelih, zlatilo se na onom jutarnjem jesenskom suncu. Oko nje i iza nje stajala je šuma. Velike i snažne bukve, čvornati i grubi grabovi. Hlad i tišina.

Lišće je padalo tiho i monotono.

Zaustavio se Marko pred brezom i pljunuo u dlanove.

Posjeći će je da ga više ne sjeća sramote, da ga više ne plaši... Omjeri je krvavim okom, a ona stoji visoka, vitka i prava. Bezazleno mu se učini to fino, nježno drvo s bijelom, tankom, skoro svilenom korom. Tako je bila mila ta breza, tako fina i lijepa! Kao neka svetica...

Nije li to možda ipak njegova pokojnica, Janica?

Zadrhta mu ruka i nemoćno se spusti. Okrene se naglo Marko, ispane iz šume, pa udari kući.

Sve je bilo tako nejasno, tako mutno i mučno u njegovoj glavi, te mu se još većma zamutiše one njegove nekoć slavne, jasne sokolove oči. Objesio se, tužno i nemarno, onaj još jučer gizdavi brk.

**Pitanja**.

1. Kakva atmosfera prevladava u ulomku? Oprimjeri.
2. Čega se Marko preplašio? Zašto?
3. Markov „susret i razgovor“ s Janicom, odnosno brezom pobuđuju u njemu različita psihička stanja, odnosno izazivaju različite postupke i osjećaje. Navedi ih i potkrijepi citatima iz ulomka.
4. osjećaji, raspoloženje, misli, stanja svijesti i podsvjesti
5. buđenje savjesti
6. Markova preobrazba, kakav će Marko biti čovjek ubuduće?

**2. aktivnost:**

**Nakon što si pročitao ulomke iz pripovijetke i odgovorio na pitanja u bilježnicu, uzmi vrećicu čipsa, napravi kokice i čašu svježe limunade (po mogućnosti s manje šećera) i pogledaj film Breza na poveznici.**

film Breza

<https://www.youtube.com/watch?v=7IwtCRxh_qE>

**3. aktivnost:**

**Sada se malo poigraj! Riješi puzzle, tko se skriva na slici?**

<https://www.jigsawplanet.com/?rc=play&pid=175f20cf081d>

<https://www.jigsawplanet.com/?rc=play&pid=109690e2812d>

**4. aktivnost:**

**Nakon što si otkrio imena likova koji se skrivaju u slagalicama, upiši ih na naljepnicu na lino ploču. Prvo napiši svoje ime, zatim odgovor koje si likove pronašao u slagalicama i na kraju tvoje mišljenje o jednom od pronađenih likova. Poveznice:**

**Poveznica za 8. c:**

<http://linoit.com/groups/O%C5%A0%20Novi%20Marof%2C%208.%20d/canvases/O%C5%A0%20Novi%20Marof%2C%208.%20c>

**Poveznica za 8. d:** <http://linoit.com/groups/O%C5%A0%20Novi%20Marof%2C%208.%20d/canvases/O%C5%A0%20Novi%20Marof%2C%208.%20d>

**Ako ne znate kako staviti rješenje na ploču, pročitajte uputu na sljedećoj poveznici:**

<http://e-laboratorij.carnet.hr/lino-online-ploca-suradnju/>

**5. aktivnost:**

**Nakon odgledanog filma, pročitanih ulomaka, odgovori na pitanja u kvizu na poveznici:**

<https://forms.office.com/Pages/ResponsePage.aspx?id=FvJamzTGgEurAgyaPQKQkfTpXqvYce9Duq39ibPjYE9UM1ZBTExMSFQ3U1Q1OTdYQlFJMUxQMVRXOS4u>